Παρακολουθώντας την πολιτική ζωή του τόπου και την υπόθεση Novartis -οκτώ χρόνια μετά την χρεοκοπία-, το λογικό θα ήταν να ξεσπάσουμε όλοι σε βροντερά γέλια. Το περίεργο είναι ότι δεν γελάει κανείς.

Η υπόθεση Novartis -που δεν είναι καινούργια ούτε στην Ελλάδα- φέρνει στο προσκήνιο, ως εμπλεκόμενους, τον Αντώνη Σαμαρά, τον Ευάγγελο Βενιζέλο, τον Άδωνι Γεωργιάδη, τον Δημήτρη Αβραμόπουλο και άλλους.

Περισσότερο και από το ίδιο το σκάνδαλο, είναι κάτι άλλο που θα έπρεπε να μας κάνει εντύπωση:

Ότι όλοι αυτοί είναι ακόμα πολιτικοί.

Συνεχίζουν να είναι εκλεγμένοι.

Μάλιστα, πολλοί από αυτούς ετοιμάζονται για την επιστροφή τους στην κυβέρνηση.

Και υπάρχουν ακόμα πολίτες που πιστεύουν πως η χώρα θα αλλάξει με τους ανθρώπους που την διέλυσαν.

Σκάνδαλα υπάρχουν παντού -ο ίδιος ο καπιταλισμός είναι ένα ατελείωτο σκάνδαλο- αλλά μόνο στην Ελλάδα κανείς δεν τιμωρείται.

Η υπόθεση Novartis είναι ένα διεθνές σκάνδαλο, δεν είναι μια ελληνική υπόθεση.

Αφορά κι άλλες χώρες.

Το ότι είναι ένα διεθνές σκάνδαλο είναι και ο μόνος λόγος που η υπόθεση έρχεται στην επικαιρότητα στην Ελλάδα.

Δεν μπορούν να την κρύψουν ή να αδιαφορήσουν· αν μπορούσαν, δεν θα ακουγόταν λέξη στην Ελλάδα για τη Novartis.

Βέβαια, και το σκάνδαλο της Siemens ήταν διεθνές.

Αλλά η μόνη χώρα στην οποία το σκάνδαλο της Siemens αντιμετωπίστηκε ως υπόθεση συκοφαντιών ήταν η Ελλάδα.

Στις άλλες χώρες, πολλοί κατηγορούμενοι δικάστηκαν και πήγαν στη φυλακή.

Σε κάθε περίπτωση, δεν συνέχισαν να είναι στην θέση τους.

Δεν έχω καμία αμφιβολία πως και με το σκάνδαλο Novartis, θα συμβεί ό,τι συνέβη και με το σκάνδαλο της Siemens.

Ο νόμος περί ευθύνης υπουργών -ο νόμος σκάνδαλο του Ευάγγελου Βενιζέλου- παραμένει κι αυτός στην θέση του, και αθωώνει τους πάντες.

Ο νόμος περί ευθύνης υπουργών είναι ένας νόμος που -μέσω της σύντομης παραγραφής- προβλέπει την …ατιμωρησία των υπουργών.

Αυτό μόνο στην Ελλάδα. Συνεχίστε να απορείτε γιατί χρεοκόπησε η χώρα.

Εντελώς συμπτωματικά, ο νόμος περί ευθύνης υπουργών ψηφίστηκε το 2003, μετά δηλαδή από την εντολή Σημίτη για το μαγείρεμα των δημοσιονομικών στοιχείων της χώρας από την Goldman Sachs, ώστε να μπει η Ελλάδα στην ευρωζώνη.

Δηλαδή, αναθεώρησαν το Σύνταγμα με έναν νόμο που προβλέπει ουσιαστικά την ατιμωρησία των υπουργών, κάτι που είναι αντισυνταγματικό, αφού το Σύνταγμα -στη διάταξη του άρθρου 4 παράγραφος 1, που δεν μπορεί να αναθεωρηθεί- ορίζει πως «Οι Ελληνες είναι ίσοι ενώπιον του νόμου”.

Οι Έλληνες, αντί να διαδηλώσουν για την αλλαγή του νόμου περί ευθύνης υπουργών, διαδηλώνουν για “το όνομα της Μακεδονίας μας”, παρέα με αυτούς που εμπλέκονται στα σκάνδαλα, αυτούς που χρεοκόπησαν και διέλυσαν τη χώρα, οι οποίοι είναι, βέβαια, πολύ μεγάλοι πατριώτες.

Αλήθεια, ποια ονόματα περιμέναμε να εμπλέκονται στο σκάνδαλο της Novartis;

Το δικό μου ή το δικό σας;

Από τη στιγμή που δεν αποδόθηκε Δικαιοσύνη για την χρεοκοπία της χώρας -και όλοι αυτοί συνεχίζουν να βρίσκονται στη θέση τους-, είναι λογικό πως, όποιο σκάνδαλο αφορά εκείνη την περίοδο, θα φέρνει στο προσκήνιο τα ονόματά τους.

Γιατί χρεοκόπησε η Ελλάδα;

Επειδή μαζί τα φάγαμε;

Ή επειδή δεν έκοβε αποδείξεις το τυροπιτάδικο;

Όχι, η Ελλάδα χρεοκόπησε επειδή την κυβέρνησαν λαμόγια και απατεώνες, που τη λεηλάτησαν.

Και συνεχίζουν να τη λεηλατούν.

Σκάνδαλα όπως της Novartis και της Siemens, σε κάνουν να καταλαβαίνεις πώς παίζεται το παιχνίδι.

Οι πολιτικοί δωροδοκούνται, αυτοί που τους δωροδοκούν το ξέρουν, οπότε αυτοί οι πολιτικοί είναι εντελώς άχρηστοι για τη χώρα -και είναι και επικίνδυνοι μάλιστα- γιατί είναι πολύ εύκολο να εκβιαστούν και να υπογράψουν τα πάντα.

Αλλά οι Έλληνες πολίτες επιμένουν να τους ψηφίζουν. Επικίνδυνοι και οι Έλληνες πολίτες. Και ανόητοι.

Δεν ξέρω πώς μπορεί να πιστεύει κάποιος πως τη χώρα θα τη σώσουν αυτοί που την ξέσκισαν.

Δεν ξέρω πώς γίνεται οι Έλληνες να επιμένουν στο σάπιο πολιτικό σύστημα και στους σάπιους πολιτικούς που χρεοκόπησαν τη χώρα.

Μάλιστα, πολλοί απορούν γιατί η Ελλάδα δεν καταφέρνει να βγει από τα Μνημόνια, ενώ οι άλλες χώρες -που είχαν χρεοκοπήσει- το κατάφεραν.

Η Ελλάδα δεν βγαίνει από τα Μνημόνια γιατί πρέπει να είσαι καθυστερημένος για να πιστεύεις πως η χώρα θα πάει καλύτερα, συνεχίζοντας με αυτούς που την κατέστρεψαν.

Κι αν κάποιος πιστεύει πως τα στελέχη του ΣΥΡΙΖΑ και των ΑΝΕΛ δεν ανήκουν σε αυτούς -και πως ήταν μόνο η Νέα Δημοκρατία και το ΠΑΣΟΚ-, κάνει πολύ μεγάλο λάθος.

Άλλωστε, και στον ΣΥΡΙΖΑ και στους ΑΝΕΛ, υπάρχουν πρώην στελέχη του ΠΑΣΟΚ και της Νέας Δημοκρατίας.

Το σύστημα ξέρει να “αλλάζει”, για να μένει ίδιο και ανίκητο.

Και βέβαια, δεν πιστεύω πως το σκάνδαλο Novartis έρχεται στην επιφάνεια μόνο επειδή βολεύει τη σημερινή κυβέρνηση· αν ήταν έτσι, θα το έβγαζε και νωρίτερα· η υπόθεση “τρέχει” χρόνια.

Το σκάνδαλο Novartis έρχεται στην επικαιρότητα αφενός επειδή είναι ένα διεθνές σκάνδαλο που έχει πάρει διαστάσεις που αφορούν και την Ελλάδα -άρα, δεν μπορείς πια να το κουκουλώσεις- και αφετέρου επειδή η σημερινή κυβέρνηση ξέρει πως μπορεί να επιφέρει πλήγμα στη Νέα Δημοκρατία, χωρίς όμως να πάει κανείς στη φυλακή.

Γιατί, αν πάνε κάποιοι πρώην υπουργοί στη φυλακή, ανοίγει ο δρόμος στο μέλλον και για κάποιους σημερινούς υπουργούς.

Το σκάνδαλο στην Ελλάδα ήταν η χρεοκοπία της χώρας.

Και το ακόμα μεγαλύτερο σκάνδαλο ήταν πως κανείς δεν οδηγήθηκε στην Δικαιοσύνη για την χρεοκοπία της χώρας.

Από τη στιγμή που δεν οδηγήθηκε κανείς στην Δικαιοσύνη για την χρεοκοπία της χώρας, όλα τα άλλα θεωρούνται πταίσματα.

Αυτοί που ευθύνονται για την χρεοκοπία -και την έβγαλαν καθαρή χωρίς καν να πάνε στο δικαστήριο- δεν έχουν κανένα λόγο να φοβούνται σκάνδαλα σαν αυτό της Novartis.

Πόσο μάλλον, όταν οι Έλληνες συνεχίζουν να τους ψηφίζουν, να τους στέλνουν στη Βουλή και να τους εξασφαλίζουν ασυλία.

Άσε τον Ευάγγελο Βενιζέλο εκτός Βουλής -όπως έγινε με τον Άκη Τσοχατζόπουλο- και θα σου πω εγώ σε πόση ώρα θα είναι στον Κορυδαλλό.

Μην ψάχνετε για σκάνδαλα στη χώρα που χρεοκόπησε και κανείς δεν οδηγήθηκε στην Δικαιοσύνη.

Είναι όλοι αθώοι.

Όπως κι εμείς, άλλωστε.

Πάμε τώρα όλοι μαζί να φωνάξουμε -παρέα με τον Σαμαρά, τον Άδωνι, τον Βενιζέλο και τα άλλα παιδιά- πως η Μακεδονία είναι ελληνική.

Όταν η χώρα σου χρεοκοπεί, διαλύεται, υποθηκεύεται και μετατρέπεται επίσημα σε προτεκτοράτο, πατριωτισμός είναι να την απελευθερώσεις και να απαιτήσεις να αποδοθεί Δικαιοσύνη.